b"\n_START_ARTICLE_\nRed Dead Redemption 2\n_START_SECTION_\nAmbientaci\xc3\xb3\n_START_PARAGRAPH_\nRed Dead Redemption 2 est\xc3\xa0 ambientat en els \xc3\xbaltims anys del Salvatge Oest, al tombant del segle XX, quan la tecnologia i el control governamental estan arribant a tots els racons dels Estats Units d'Am\xc3\xa8rica. El grup de bandits liderat per Dutch Van der Linde, que fins aleshores havia campat al seu aire, comen\xc3\xa7a a ser acorralat pels agents de la llei. El govern vol aturar la viol\xc3\xa8ncia, els assalts al trens i els robatoris de bancs que dificulten el creixement industrial._NEWLINE_Controlant Arthur Morgan, un dels membres m\xc3\xa9s reconeguts de la banda, es viuran els \xc3\xbaltims dies de l'era dels pistolers. L'\xc3\xbanica escapat\xc3\xb2ria viable \xc3\xa9s fer-se d'or mentre sigui possible i fugir, per\xc3\xb2 no ser\xc3\xa0 una tasca f\xc3\xa0cil.\n_START_SECTION_\nJugabilitat\n_START_PARAGRAPH_\nRed Dead Redemption 2 \xc3\xa9s un videojoc d'acci\xc3\xb3 i aventura de m\xc3\xb3n obert, ambientat al Far West. El protagonista \xc3\xa9s Arthur Morgan, un criminal membre del grup de Van der Linde, que el jugador pot controlar des d'una perspectiva de tercera persona o primera persona. El joc inclou un mode hist\xc3\xb2ria d'un jugador i tamb\xc3\xa9 un mode multijugador._NEWLINE_En aquesta entrega es tornen a incorporar mec\xc3\xa0niques de Red Dead Redemption, per\xc3\xb2 millorades, com el combat, els tirotejos, el sistema d'honor entre d'altres. Tamb\xc3\xa9 inclou moltes noves caracter\xc3\xadstiques, com per exemple nadar o poder fer servir dos rev\xc3\xb2lvers._NEWLINE_El joc se centra en les eleccions del jugador durant la hist\xc3\xb2ria i les missions. En certs moments s'ofereix al jugador la possibilitat d'acceptar o rebutjar missions addicionals, donant forma a la trama segons el que es tri\xc3\xaf. Durant una entrevista per IGN, Rob Nelson, el codirector de Rockstar North, va dir: 'Intentem donar opcions a dins de moltes de les missions per triar com encarar-les, ja sigui enviant primer els companys o anant-hi tu primer'._NEWLINE_El jugador es pot comunicar amb qualsevol dels molts personatges no jugadors (NPCs) de forma din\xc3\xa0mica, un nou element a la s\xc3\xa8rie. En Morgan pot triar diferents opcions d'un arbre de di\xc3\xa0leg, tenint simples converses amistoses, amena\xc3\xa7ant-los per inter\xc3\xa8s propi o assassinant-los i robant al cad\xc3\xa0ver._NEWLINE_Red Dead Redemption 2 incorpora degradaci\xc3\xb3 d'objectes i per aix\xc3\xb2 part de l'equipament s'ha mantenir, com les armes que s'han de netejar i greixar. El jugador tamb\xc3\xa9 pot visitar un barber per canviar-se de pentinat; tot i aix\xc3\xb2, certs tallats nom\xc3\xa9s estan disponibles depenent de la quantitat de cabells que tingui el personatge, i els cabells creixen de mica en mica, de forma realista. Morgan tamb\xc3\xa9 pot guanyar o perdre pes depenent de quant mengi, una caracter\xc3\xadstica absent als jocs de Rockstar previs des de Grand Theft Auto: San Andreas. El jugador tamb\xc3\xa9 s'ha de preocupar de banyar-se de forma regular i de dur roba adequada a les condicions climatol\xc3\xb2giques, havent-hi disponibles diferents conjunts de roba. A m\xc3\xa9s a m\xc3\xa9s, algunes accions que pr\xc3\xa8viament eren autom\xc3\xa0tiques s'han detallat molt m\xc3\xa9s, com la mec\xc3\xa0nica d'escorxar els animals o examinar els objectes._NEWLINE_Red Dead Redemption 2 inclou un sistema de ca\xc3\xa7a i pesca, que ofereixen al jugador menjar, ingressos i materials per crear nous objectes. Quan es persegueix un animal, el jugador s'ha de moure a poc a poc i vigilant la direcci\xc3\xb3 del vent per evitar alertar la presa, que en cas de ser ferida intentar\xc3\xa0 fugir. La tria de l'arma de ca\xc3\xa7a i el lloc on es fereix l'animal tamb\xc3\xa9 s\xc3\xb3n importants, ja que afecten a la qualitat del menjar i la pell, i aix\xc3\xb2 tamb\xc3\xa9 varia el preu que els comerciants estan disposats a pagar-ne._NEWLINE_Despr\xc3\xa9s d'una ca\xc3\xa7a reeixida, el jugador pot triar si escorxar l'animal all\xc3\xa0 mateix o endur-se'l sencer. Les pells i la carcanada es podreixen si ning\xc3\xba se n'encarrega, fet que en devalua el preu i fa que pudeixin, atraient animals salvatges. Les pells, membres, carn o carcasses senceres poden ser carregades al llom del cavall del jugador per vendre's a carnisseries o botigues de queviures a les ciutats o convertir-se en objectes. Els paranyers poden crear objectes m\xc3\xa9s ex\xc3\xb2tics pel jugador.\n_START_SECTION_\nDesenvolupament\n_START_PARAGRAPH_\nRed Dead Redemption 2 va ser desenvolupat per Rockstar Studios, un projecte col\xc2\xb7laboratiu entre tots els estudis de Rockstar Games funcionant com un sol equipi, fent servir el motor de videojocs de propietat Rockstar Advanced Game Engine (RAGE). Woody Jackson, el co-compositor de Red Dead Redemption, tamb\xc3\xa9 s'encarreg\xc3\xa0 de la banda sonora original de la segona entrega. El joc es va anunciar l'octubre del 2016. Dos dies abans de l'anunci, la companyia va fer servir diverses plataformes de xarxes socials i la seva p\xc3\xa0gina web per publicar imatges amb els colors i la m\xc3\xbasica de Red Dead Redemption. Aquestes imatges promocionals van generar una considerable expectaci\xc3\xb3 que va incrementar el preu de les accions de la companyia mare, Take-Two Interactive, gaireb\xc3\xa9 un 6%. El dia de l'anunci del llan\xc3\xa7ament per a PlayStation 4 i Xbox One es va iniciar una campanya demanant a Rockstar Games que el joc tamb\xc3\xa9 estigu\xc3\xa9s disponible per a Microsoft Windows. A causa d'un contracte d'exclusivitat amb Sony Interactive Entertainment, cert contingut online ser\xc3\xa0 exclusiu, de forma temporal, nom\xc3\xa9s per a PlayStation 4. Originalment, el joc s'havia de comercialitzar a la segona meitat del 2017, per\xc3\xb2 es va retardar el llan\xc3\xa7ament en dues ocasions: un primer cop fins al primer o segon quatrimestre del 2018 i un segon cop fins al 26 d'octubre del 2018._NEWLINE_Un mode multijugador, anomenat Red Dead Online est\xc3\xa0 sent actualment desenvolupat i es preveu que es llenci com a beta p\xc3\xbablica el novembre del 2018."